钦定古今图书集成/明伦汇编/官常典/第575卷 > 王利用
## 钦定古今图书集成/明伦汇编/官常典/第575卷 > 王利用

按《元史》本传，“利用，字国宾，通州潞县人，辽赠中书令，
太原郡公籍之七世孙。高祖以下皆仕金。利用幼颖
悟，弱冠与魏初同学，遂齐名，诸名公交口称誉之。初
事世祖于潜邸，中书辟为掾，辞不就。中统初，命监铸
百司印章，历太府内藏官，出为山东经略司详议官，
迁北京奥鲁同知，历安肃、汝、蠡、赵四州知州，入拜监”
察御史。蓟州有禁地，民不得射猎其中，逻者诬州民
冒禁，籍其家。利用纠之，逻者诉于上，利用辩愈力，得
以所没入悉归之民。擢翰林待制，兼典文署。奉旨程
试上都、隆兴等路儒士。升直学士，与耶律铸同修《实
录》。出为河东、陜西、燕南三道提刑按察副使，四川提
刑按察使。四川土豪有持官府长短者，问得其实而
当以罪，民赖以安。都元帅塔海抑巫山县民数百口
为奴，民屡诉不决。利用承檄覆问，尽出为民。大德二
年，改安西、兴元两路总管，其在兴元，减职田租额，站
户之役于他郡者，悉除之，民甚便焉。有妇毒杀其夫，
问药所从来，吏教妇指为富商所货，狱上，利用曰：“家
富而货毒药，岂人情哉？”讯之，果冤也。未几，致仕，居汉
中。成宗朝，起为太子宾客。首以切于时政者，疏上十
七事，曰：“谨畏天戒，取法祖宗；孝事母后；敬奉至尊；抚
爱百姓。敦本抑末；清心听政，寡欲养身。酒宜节饮，财
且节用。有功必赏，有罪必罚；杜绝谗言，求纳直谏。官
职量材而授，工役相时而动，俾近侍时赴经筵，讲读
经史。”帝及太子嘉纳之。皇后闻之，命录别本以进。利
用以老病不能朝，帝遣医诊视之。利用谓弟利贞、利
亨曰：“吾受国厚恩，愧不能报。死生有命，药不能为也。”
遂卒，年七十七。利用每自言平生读书，于恕字有得
焉。廉希宪当时名相，简重慎许可。尝语人曰：“方今文
章政事兼备者，王国宾其人也。”武宗即位，以官僚旧
臣，制赠荣禄大夫、“柱国”、中书平章政事，封潞国公，谥
《文贞》。